
Produktív szövegalkotás nagycsoportos korban, a mesehallgatási szokások viszonylatában

A felmérések és tapasztalatok szerint egyre kevesebb gyermek részesül
könyvélményben, viszont a gyermekek egyre tájékozottabbak a rajzfilmek, televíziós
sorozatok és a számítógépek világában (Szilágyi, 2007). Ezért különösen fontos a mesélés
minél változatosabb módon történő alkalmazása.
A dolgozat célja feltárni, hogy egy közép-magyarországi óvoda nagycsoportos
gyermekeinek milyen mennyiségben és minőségben olvasnak meséket a szüleik, továbbá a
narratív szövegalkotás módszerével vizsgálni, hogy ezek a gyermekek milyen produktív
szövegalkotási képességekkel rendelkeznek, és a két vizsgált tényező eredményeit összevetni.
A kutatás a trianguláció elve alapján valósult meg. Az elméleti háttér feltárását
követően kvantitatív és kvalitatív módszereket is alkalmaztam. A szülők otthoni meseolvasási
szokásairól írásbeli kikérdezéssel gyűjtöttem adatokat, míg a gyermekek meséit narratív
interjúval vizsgáltam. A kutatási módszer egyediségét az adja, hogy a narratív interjú során
használt mese és az arról készült képek egyedi, saját alkotások.
Hipotézisem, miszerint azok a gyerekek, akik több mesét hallanak otthon, több szóból
képesek narratívát alkotni, mint kevesebb mesét halló társaik, igazolást nyert, ugyanis a több
mesét halló gyermekek átlagosan 92, míg a kevesebb mesét halló gyermekek átlagosan 78
szóból alkottak mesét. Az a hipotézisem, hogy a több mesét halló gyerekek több mesei kezdő
vagy záró formulát használnak, szintén beigazolódott, ugyanis a több mesét halló gyermekek
72%-a használt mesei kezdő vagy záró formulát, míg a kevesebb mesét halló gyermekek
47%-a használt mesei kezdő vagy záró formulát. További hipotézisem, hogy azok a
gyermekek, akik otthon több mesét hallanak, kevesebb segítséggel, önállóbban képesek képek
alapján narratívákat alkotni, mint kevesebb mesét halló társaik, azonban nem igazolódott be.
Úgy gondolom, a dolgozat átfogó képet ad arról, milyen fontos a gyermekek számára a
minél gyakoribb, legjobb esetben a mindennapos mesélés, illetve, hogy milyen módon
mérhető a gyermekek narratív szövegalkotása, amely hasznos lehet minden szülő és
pedagógus számára.



